PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/040	Bratislava 06. októbra 2011	

Protimonopolný úrad Slovenskej republiky, odbor koncentrácií v správnom konaní č. 0020/OK/2011 začatom dňa 25.07.2011 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 prostredníctvom Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO 36 722 758 vo veci koncentrácie podnikateľov AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 a ZEDNÍČEK, a.s., 686 04 Kunovice čp. 1482, Česká republika, IČO: 263 06 786 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní výlučnej priamej kontroly podnikateľa AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 nad podnikom podnikateľa ZEDNÍČEK, a.s., 686 04 Kunovice čp. 1482, Česká republika, IČO: 263 06 786 na základe Zmluvy o odplatnom prevode listinných cenných papierov spoločnosti ZEDNÍČEK, a.s., 686 04 Kunovice čp. 1482, Česká republika, IČO: 263 06 786 uzatvorenej dňa 01.07.2011 medzi predávajúcimi Antonín Zedníček, bytom 687 62 Dolní Nemčí, Na Výsluní 720, Česká republika, Ing. Jiří Puršl, bytom 413 01 Roudnice nad Labem, Alej 17. Listopadu 971, Česká republika, Marcek Zedníček, bytom 687 62 Dolní Nemčí, Nad Hájkem 861, Česká republika, Petr Hotový, bytom 470 01 Česká Lípa, Žizníkov 121, Česká republika, Svatopluk Pěrka, bytom 687 62 Dolní Nemčí, Na Kopečku 887, Česká republika, Roman Zedníček, bytom 687 62 Dolní Nemčí, Nad Hájkem 865, Česká republika, Marek Peterka, bytom 405 02 Děčín, Kladenská 319/27, Česká republika a kupujúcim AGROFERT HOLDING, a.s. so sídlom Pyšelská 2327/2, PSČ 149 00 Praha 4, Česká republika, IČO 261 85 610. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bola dňa 25.07.2011 listom zaevidovaným pod č. 2888/2011 spoločnosťou AGROFERT HOLDING, a.s., Pyšelská 2327/2, 149 00 Praha 4, Česká republika, IČO 261 85 610 (ďalej len „AGROFERT HOLDING“) prostredníctvom splnomocneného zástupcu Mgr. Roberta Ondrášika, advokáta a konateľa konajúceho vo vlastnom mene a na účet spoločnosti agner & partners, s.r.o., Špitálska 10, 811 09 Bratislava, IČO: 36 722 758 (ďalej len „právny zástupca“) oznámená koncentrácia (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúca v získaní výlučnej kontroly podnikateľom AGROFERT HOLDING nad podnikom podnikateľa ZEDNÍČEK, a.s., 686 04 Kunovice čp. 1482, Česká republika, IČO: 263 06 786 (ďalej len „ZEDNÍČEK“) na základe Zmluvy o odplatnom prevode listinných cenných papierov uzatvorenej dňa 01.07.2011 medzi predávajúcimi Antonín Zedníček, bytom 687 62 Dolní Nemčí, Na Výsluní 720, Česká republika, Ing. Jiří Puršl, bytom 413 01 Roudnice nad Labem, Alej 17. Listopadu 971, Česká republika, Marcek Zedníček, bytom 687 62 Dolní Nemčí, Nad Hájkem 861, Česká republika, Petr Hotový, bytom 470 01 Česká Lípa, Žizníkov 121, Česká republika, Svatopluk Pěrka, bytom 687 62 Dolní Nemčí, Na Kopečku 887, Česká republika, Roman Zedníček, bytom 687 62 Dolní Nemčí, Nad Hájkem 865, Česká republika, Marek Peterka, bytom 405 02 Děčín, Kladenská 319/27, Česká republika (ďalej len „predávajúci“) a kupujúcim AGROFERT HOLDING (ďalej len „Zmluva“). 

2.	Predmetné oznámenie koncentrácie doplnil oznamovateľ koncentrácie listom zaevidovaným úradom pod č. 2930/2011 dňa 28.07.2011.

3.	Na základe Oznámenia koncentrácie sa dňa 25.07.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0020/OK/2011, o čom úrad informoval oznamovateľa koncentrácie listom č. 3022/2011 zo dňa 04.08.2011.
4.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom č. 3172/2011 zo dňa 15.08.2011 a listom č. 3457/2011 zo dňa 07.09.2011vyzval oznamovateľa koncentrácie na doplnenie predmetného oznámenia koncentrácie.

5.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod číslom 3359/2011 zo dňa 26.08.2011 a 3559/2011 zo dňa 14.09.2011.

6.	Doručením listu č. 3559/2011 sa oznámenie predmetnej koncentrácie stalo podľa § 10 ods. 12 zákona v spojení s Vyhláškou úplným a dňa 16.09.2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom č. 3606/2011 zo dňa 20.09.2011.

7.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 29.07.2011.

8.	Z podkladov a informácií, ktoré boli úradu predložené v predmetnom správnom konaní účastníkom správneho konania, ako aj z informácií získaných úradom vyplynuli nasledujúce skutočnosti:

I. Podnikatelia

9.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

AGROFERT HOLDING

10.	AGROFERT HOLDING je obchodná akciová spoločnosť zapísaná v Obchodnom registri Mestského súdu v Prahe, oddiel B, vložka č. 6626. Jediným akcionárom spoločnosti AGROFERT je fyzická osoba Ing. Andrej Babiš. 

11.	AGROFERT HOLDING je obchodnou spoločnosťou holdingového typu bez vlastného výrobného programu, ktorá formou majetkových účastí združuje približne 200 obchodných a výrobných spoločností predovšetkým na území Českej a Slovenskej republiky, ale aj v iných krajinách (ďalej len „skupina AGROFERT“). Činnosť spoločností patriacich do skupiny AGROFERT možno podľa Oznámenia koncentrácie rozdeliť do troch základných oblastí a to ako:
-	činnosť súvisiaca s poľnohospodárstvom,
-	činnosť súvisiaca s potravinárstvom a 
-	činnosť súvisiaca s priemyselnou výrobou chemických látok na báze anorganickej a organickej chémie.
Úplný zoznam spoločností kontrolovaných spoločnosťou AGROFERT HOLDING je súčasťou spisu.

12.	Spoločnosť AGROFERT HOLDING a s ním prepojení podnikatelia pôsobia pri výkone svojej podnikateľskej činnosti po celom území Českej republiky ako aj v zahraničí. Na Slovensku pôsobia vo všetkých troch vyššie uvedených základných oblastiach.

13.	V rámci mäsového priemyslu sú zo skupiny AGROFERT aktívne v SR nasledujúce spoločnosti: Kostelecké úzeniny a.s., HYZA a.s., KMOTR - Masna Kroměžíř  a.s., Krahulík - MASOZÁVOD Krahulčí, a.s. Procházka spol. s r.o., PMU, spol. s r.o., Animalco a.s. Tieto spoločnosti sa zaoberajú predajom bravčového, hovädzieho a hydinového mäsa, ako aj mäsových výrobkov z bravčového, hovädzieho a hydinového mäsa. Spoločnosť HYZA a.s. realizuje aj spracovanie a výrobu hydinových výrobkov v závode v Topoľčanoch.  

14.	V rámci mliekarenského priemyslu	 je zo skupiny AGROFERT aktívna v SR spoločnosť OLMA, a.s., ktorá dováža na Slovensko nasledujúce výrobky: konzumné mlieko čerstvé, konzumné mlieko trvanlivé (UHT), maslo, smotana, kyslo mliečne výrobky, jogurty, tvarohy, syry, mliečne dezerty.

15.	Z vyššie uvedených skutočností vyplýva, že AGROFERT HOLDING je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

ZEDNÍČEK 

16.	ZEDNÍČEK je akciová spoločnosť zapísaná v obchodnom registri Krajského súdu v Brne, oddiel B, vložka č. 3830.

17.	Výrobno-obchodná skupina združuje spoločnosti zaoberajúce sa medzinárodným obchodom s chladenými potravinami. Spoločnosť ZEDNÍČEK vlastní majoritný podiel v dcérskych spoločnostiach CHOVANEČEK, a.s.,  Z.O.P., a.s., MISTR ŘEZNÍČEK, s.r.o., ESO-LAND, s.r.o., ZEDNÍČEK SLOVAKIA, s.r.o. a TOB Latorica.

18.	V súčasnej dobe patrí skupina k najväčším českým veľkoobchodom s chladenými potravinami, prevažne údeninami, syrmi, rybacími produktmi a špecialitami. Sortiment tvorí viac ako 700 položiek, ktorými zásobuje 1 000 obchodov v Českej republike a viac než 800 obchodov na Slovensku.

19.	Spoločnosť ZEDNÍČEK dováža na slovenský trh výrobky z bravčového, hovädzieho a hydinového mäsa, ryby a syry. 

20.	Z vyššie uvedených skutočností vyplýva, že ZEDNÍČEK je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

21.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

22.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

23.	Úrad po preskúmaní Oznámenia koncentrácie zistil, že 01.07.2011 bola uzavretá Zmluva, na základe ktorej nadobudne podnikateľ AGROFERT HOLDING 100 % podiel na základnom imaní a hlasovacích právach spoločnosti ZEDNÍČEK.

24.	Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že uskutočnením posudzovanej koncentrácie nadobudne spoločnosť AGROFERT HOLDING 100% podiel na základnom imaní a hlasovacích právach podnikateľa ZEDNÍČEK, na základe ktorého bude rozhodnutia týkajúce sa strategických záležitostí podnikateľa ZEDNÍČEK prijímať samostatne podnikateľ AGROFERT HOLDING.

25.	Úrad zistil, že uzavretím Zmluvy dňa 01.07.2011 získa podnikateľ AGROFERT HOLDING výlučnú kontrolu nad podnikom podnikateľa ZEDNÍČEK a teda uzavretím Zmluvy v danom prípade došlo k vzniku koncentrácie podľa § 9 ods. 1 písm. b) zákona.

III. Účastníci správneho konania a koncentrácie

26.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

27.	Na základe vyššie uvedeného úrad zistil, že účastníkom správneho konania je podnikateľ AGROFERT HOLDING, ktorý na základe Zmluvy získa výlučnú kontrolu nad podnikom podnikateľa ZEDNÍČEK.

28.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

29.	V prípade predmetnej koncentrácie je teda účastníkom koncentrácie podnikateľ AGROFERT HOLDING na strane nadobúdateľa kontroly a podnikateľ ZEDNÍČEK na strane nadobúdaného subjektu.

IV. Koncentrácia podliehajúca kontrole úradu

30.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

31.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

32.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

33.	Vychádzajúc z podkladov predložených v oznámení koncentrácie úrad zistil, že podnikateľ AGROFERT HOLDING dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a podnikateľ ZEDNÍČEK dosiahol za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

34.	Z vyššie uvedeného vyplýva, že účastníci koncentrácie presiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

V. Relevantné trhy 

35.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarové relevantné trhy

36.	Pri vymedzení relevantných trhov z tovarového hľadiska úrad vychádza z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia.
 
37.	Z predložených informácií a podkladov úrad zistil, že podnikateľ AGROFERT HOLDING v rámci mäsového priemyslu je aktívny na území SR prostredníctvom nasledujúcich spoločností: Kostelecké úzeniny a.s., HYZA a.s., KMOTR - Masna Kroměžíř  a.s., Krahulík - MASOZÁVOD Krahulčí, a.s. Procházka spol. s r.o., PMU, spol. s r.o. a Animalco a.s. Spoločnosti sa zaoberajú predajom bravčového, hovädzieho a hydinového mäsa, ako aj mäsových výrobkov z bravčového, hovädzieho a hydinového mäsa. Spoločnosť HYZA a.s. realizuje aj spracovanie a výrobu hydinových výrobkov v závode v Topoľčanoch.

38.	V rámci mliekarenského priemyslu	 je skupina AGROFERT aktívna v SR prostredníctvom spoločnosti OLMA, a.s., ktorá dováža na Slovensko nasledujúce výrobky: konzumné mlieko čerstvé, konzumné mlieko trvanlivé (UHT), maslo, smotana, kyslo mliečne výrobky, jogurty, tvarohy, syry, mliečne dezerty.

39.	Podnikateľ ZEDNÍČEK pôsobí na Slovensku priamo, ako aj prostredníctvom spoločností ZEDNÍČEK  SLOVAKIA, s.r.o.

40.	Spoločnosť ZEDNÍČEK  SLOVAKIA, s.r.o. predstavuje obchodné zastúpenie spoločnosti ZEDNÍČEK na Slovensku, pôsobí ako administratívna centrála. Spoločnosť nerealizuje žiadne obchodné aktivity, vzhľadom na to nedosahuje obrat.

41.	Spoločnosť ZEDNÍČEK dováža na slovenský trh výrobky z bravčového, hovädzieho a hydinového mäsa, ryby a syry. Výroba nie je v Slovenskej republike podnikateľom ZEDNÍČEK realizovaná.

42.	Aktivity účastníkov koncentrácie sa prekrývajú v oblasti veľkoobchodného predaja mäsových výrobkov z bravčového mäsa, mäsových výrobkov z hovädzieho mäsa, mäsových výrobkov z hydinového mäsa a syrov. 

43.	Úrad pri definovaní relevantných trhov vychádzal z podkladov a informácií predložených v priebehu správneho konania účastníkom konania, ako aj z informácií získaných z predchádzajúcej činnosti úradu.

Trh veľkoobchodného predaja mäsových výrobkov

44.	Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

45.	Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlboko zmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok. Výrobný proces zahŕňa výber suroviny vychladenej alebo zmrazenej a ostatných zložiek, mletie, sekanie, nasolenie, príprava mäsového dielu, pridávanie prísad, prídavných látok, technologických pomocných látok, plnenie do obalov, tepelné opracovanie, prípadne zrenie a sušenie pri trvanlivých tepelne neopracovaných výrobkoch, ochladenie, váženie, etiketovanie, skladovanie a expedícia výrobkov.

46.	V súvislosti so zastupiteľnosťou mäsových výrobkov z bravčového, hovädzieho a hydinového mäsa existujú podľa účastníkov koncentrácie odlišné charakteristické vlastnosti mäsa z jednotlivých druhov hospodárskych zvierat, odlišný spôsob jeho spracovania a odlišné preferencie konečných spotrebiteľov, čo následne spôsobuje obmedzenie zastupiteľnosti mäsových výrobkov vyrobených z rôznych druhov mäsa. 

47.	Podľa účastníkov koncentrácie však výrobné postupy bravčových a hovädzích mäsových výrobkov v značnej miere využívajú kombinácie bravčového a hovädzieho mäsa. Z Oznámenia koncentrácie vyplýva, že existuje len veľmi malá skupina výrobkov, ktoré sú vyrobené výhradne z jedného druhu mäsa a že spotrebiteľ nerozlišuje, či je vybraný výrobok zložený z bravčového alebo hovädzieho mäsa a aký podiel tohto mäsa obsahuje. Spotrebiteľ spravidla preferuje biele (hydinové) mäso alebo červené mäso, pri ktorom už významne nerozlišuje, či ide o bravčové alebo hovädzie mäso.

48.	Kým spotrebiteľ mäsové výrobky z bravčového a hovädzieho mäsa v značnej miere nerozlišuje, odlišný prístup je pri mäsových výrobkoch z hydinového mäsa. Hydinové mäsové výrobky spotrebiteľ vníma ako kvalitatívne odlišné výrobky od bravčových a hovädzích mäsových výrobkov, a to z dôvodov priaznivej ceny, ľahkej úpravy, prípadne nízkej energetickej hodnoty. 

49.	Na základe vyššie uvedených skutočností považujú účastníci koncentrácie  mäsové výrobky z bravčového mäsa a mäsové výrobky z hovädzieho mäsa za jeden spoločný relevantný trh, pričom mäsové výrobky z hydinového mäsa predstavujú samostatný relevantný trh. 

50.	Mäsové výrobky podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky zahŕňajú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové výrobky. 

51.	Každý z vyššie uvedených druhov mäsových výrobkov je zvyčajne vyrábaný rozličným výrobným postupom využívajúcim rozličné zariadenia a metódy výroby i rôzne výrobné receptúry. Taktiež sa zvyšuje špecializácia výrobcov na určitý druh mäsového výrobku, no v princípe sú všetci dodávatelia schopní využívať všetky hlavné spracovateľské metódy pri všetkých druhoch mäsových výrobkov. Spotrebitelia síce uvedené mäsové výrobky konzumujú zvyčajne pri rovnakej príležitosti, ale vnímajú ich ako rozdielne produkty.

52.	Na základe vyššie uvedeného je podľa účastníkov koncentrácie možné členiť spracované mäsové výrobky na podskupiny, ktorými sú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové konzervy, avšak vzhľadom na aktivity účastníkov koncentrácie na území Slovenskej republiky (bez ohľadu na skutočnosť, či by bol definovaný relevantný trh úzko alebo v širšom poňatí, trhový podiel spojením vzniknutého subjektu by sa výrazne nezmenil), úrad ponechal otázku členenia mäsových výrobkov na jednotlivé druhy otvorenú.

53.	Vychádzajúc z predložených podkladov a informácií úrad v súlade s Oznámením koncentrácie skúmal v prípade predmetnej koncentrácie dopady tejto koncentrácie v oblasti predaja mäsových výrobkov z hydinového mäsa a alternatívne aj v oblasti predaja mäsových výrobkov z bravčového a hovädzieho mäsa samostatne aj pre oblasť predaja mäsových výrobkov z bravčového a z hovädzieho mäsa, avšak vzhľadom na to, že tak ako je uvedené nižšie, uskutočnením posudzovanej koncentrácie nedôjde k významnej zmene konkurenčného prostredia ani pre užšie vymedzené oblasti, úrad ponechal presnú definíciu relevantného trhu otvorenú a pre účely tohto rozhodnutia skúmal dopady posudzovanej koncentrácie v širšie vymedzenej oblasti predaja mäsových výrobkov z bravčového a hovädzieho mäsa resp. v oblasti predaja mäsových výrobkov z hydinového mäsa.

Trh veľkoobchodného predaja syrov

54.	Z predložených podkladov a informácií vyplýva, že podľa účastníka konania sa syry, vzhľadom na zmyslové a chuťové vlastnosti, cenu a účel použitia odlišujú od ostatných mliečnych výrobkov. Z hľadiska charakteristiky, ceny a účelu použitia sú podľa účastníka konania jednotlivé druhy syrov pre spotrebiteľa navzájom zastupiteľné.

55.	Na základe vyššie uvedeného je podľa účastníkov koncentrácie možné členiť veľkoobchodný predaj syrov na segmenty, ktorými sú syry prírodné a syry tavené.

56.	Vo všeobecnosti syry tvoria veľkú skupinu rozmanitých výrobkov, ktoré sa viac, alebo menej vzájomne odlišujú. Spotrebitelia vnímajú základné rozdiely, ako či sa jedná o syr bryndzu, čerstvý a mäkký syr, parený syr, plesňový syr, polotvrdý alebo tvrdý syr, ale vnímajú aj rozdiely v cene výrobku, v obsahu tuku vo výrobkoch, tzv. bio výrobky, ako kvalitatívne odlišné výrobky, a to z dôvodov absencie konzervačných látok.

57.	Podľa oznamovateľa koncentrácie spotrebiteľ nerozlišuje, z čoho je ním vybraný výrobok zložený, spravidla však určitý typ spotrebiteľa preferuje  výrobky nízkej energetickej hodnoty. Hlavným faktorom, ktorý ovplyvňuje výber spotrebiteľa, zostáva naďalej cena.

58.	Z vyššie uvedených dôvodov jednotlivé skupiny syrov nemusia byť vzájomne zastupiteľné. Avšak vzhľadom na podiely účastníkov koncentrácie na trhu predaja syrov (bez ohľadu na skutočnosť, či by bol definovaný tovarový relevantný trh úzko alebo v širšom poňatí, postavenie spojením vzniknutého subjektu by sa výrazne nezmenilo), úrad ponechal otázku definovania tovarového relevantného trhu otvorenú.

Priestorové relevantné trhy

59.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Trh veľkoobchodného predaja mäsových výrobkov

60.	Vychádzajúc z podkladov a informácií predložených účastníkom konania podnikanie v oblasti predaja mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni. Predaj mäsových výrobkov sa uskutočňuje na území širšom ako je územie Slovenskej republiky.

61.	Z Oznámenia koncentrácie zároveň vyplýva, že účastníci koncentrácie pôsobia na celom území Slovenskej republiky a súťažia s ostatnými podnikateľmi na celom území Slovenskej republiky. Súťažné podmienky na území Slovenskej republiky sú také homogénne, že toto územie môže byť odčlenené od ostatných území s odlišnými súťažnými podmienkami. Na základe vyššie uvedeného priestorové relevantné trhy pre veľkoobchodný predaj mäsových výrobkov z bravčového mäsa, hovädzieho mäsa a hydinového mäsa možno vymedziť prinajmenšom územím Slovenskej republiky. 

62.	Na základe predložených podkladov a informácií úrad v predmetnom prípade vyhodnocoval dopady posudzovanej koncentrácie v oblasti veľkoobchodného predaja mäsových výrobkov z bravčového mäsa, hovädzieho mäsa a hydinového mäsa na území Slovenskej republiky, avšak vzhľadom na závery uvedené nižšie, úrad ponechal v prípade predmetnej koncentrácie presné definície priestorových relevantných trhov otvorené.

Trh veľkoobchodného predaja syrov

63.	Nakoľko na území SR neexistujú významné ekonomické, technické, právne alebo iné bariéry a podmienky na vymedzených tovarových trhoch predaja syrov sú homogénne, účastník konania navrhuje, tak ako vo vyššie uvedenom prípade, vymedziť priestorový relevantný trh územím SR.
 
64.	Vzhľadom na nižšie uvedené dopady predmetnej koncentrácie v oblasti veľkoobchodného predaja syrov, úrad ponechal otázku presného definovania priestorového relevantného trhu veľkoobchodného predaja syrov otvorenú a vyhodnocoval dopady posudzovanej koncentrácie v oblasti veľkoobchodného predaja syrov na území Slovenskej republiky .

VI. Dopad koncentrácie na hospodársku súťaž

65.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

66.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad skúmal, či uskutočnením koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.

67.	Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

68.	Pri posudzovaní dopadov predmetnej koncentrácie na hospodársku súťaž na vymedzených trhoch úrad skúmal štruktúru jednotlivých trhov, intenzitu hospodárskej súťaže na príslušnom trhu, bariéry vstupu na predmetný trh a postavenie jednotlivých súťažiacich na konkrétnom trhu.

69.	Vychádzajúc z uvedeného úrad dospel k nasledujúcim záverom. 

Trh predaja mäsových výrobkov z bravčového a hovädzieho mäsa

70.	Celkovú veľkosť trhu predaja mäsových výrobkov z bravčového a hovädzieho mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela, s.r.o., Trenčianska 55, 821 06 Bratislava (ďalej len „Radela“). Konkrétne údaje o celkovom predaji mäsových výrobkov z bravčového a hovädzieho mäsa na území Slovenskej republiky v rokoch 2008, 2009 a 2010 sa nachádzajú v nasledujúcej tabuľke.

Rok	Predaj mäsových výrobkov
 z bravčového a hovädzieho mäsa v SR (tony)	
2008	105 337	
2009	86 540	
2010	84 885	
Zdroj: Výkazy RM (MP SR) 2-12 spoločnosti Radela 

71.	Z Oznámenia koncentrácie zároveň vyplýva, že približne 17 % zo všetkých bravčových a hovädzích mäsových výrobkov predaných na Slovensku bolo v roku 2008 dovezených zo zahraničia, pričom objem dovozov týchto výrobkov sa každoročne zvyšuje. V roku 2009 bol tento podiel približne 26 % z celkového objemu predaja mäsových výrobkov z bravčového a hovädzieho mäsa na Slovensku. Z údajov za rok 2010 vyplýva, že dovoz mäsových výrobkov z bravčového a hovädzieho mäsa  má stúpajúcu tendenciu, nakoľko dovoz týchto výrobkov v tomto roku predstavoval 28 % z celkového objemu predaja.

72.	Na základe údajov z Oznámenia koncentrácie o objeme predaja mäsových výrobkov z bravčového a hovädzieho mäsa na území Slovenskej republiky a objeme predaja mäsových výrobkov z bravčového a hovädzieho mäsa účastníkmi koncentrácie úrad zistil, že v rokoch 2008, 2009 a 2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie	Trhové podiely v SR – mäsové výrobky z bravčového a hovädzieho mäsa 	
	2008	2009	2010	
AGROFERT HOLDING	[0-5]	[0-5]	[0-5]	
ZEDNÍČEK	[0-5]	[0-5]	[0-5]	
Zdroj: Vlastné výpočty úradu na základe údajov spoločnosti Radela a poskytnutých údajov o predaji účastníkmi koncentrácie

73.	Podľa informácií uvedených v Oznámení koncentrácie pôsobí spoločnosť AGROFERT HOLDING v oblasti veľkoobchodného predaja mäsových výrobkov z bravčového a hovädzieho mäsa na území Slovenskej republiky prostredníctvom dcérskych spoločností Kostelecké úzeniny a.s., KMOTR - Masna Kroměžíř  a.s., Krahulík - MASOZÁVOD Krahulčí, a.s. Procházka spol. s r.o. a Animalco a.s., ktoré na Slovensko dovážajú mäsové výrobky z bravčového a hovädzieho mäsa z Českej republiky. Rovnako aj spoločnosť ZEDNÍČEK pôsobí na Slovensku prostredníctvom dovozu mäsových výrobkov z bravčového a hovädzieho mäsa z Českej republiky.

74.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým sú mäsové výrobky z bravčového a hovädzieho mäsa dovážané priamo. Predaj mäsových výrobkov z bravčového a hovädzieho mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka. 

75.	Z Oznámenia koncentrácie vyplýva, že v oblasti spracovania a predaja mäsových výrobkov z bravčového a hovädzieho mäsa na území Slovenskej republiky pôsobí niekoľko väčších a viacero menších podnikateľov. Medzi subjekty s najvyšším trhovým podielom, ktorý na základe kvalifikovaného odhadu vyčíslil účastník konania, na trhu predaja mäsových výrobkov z bravčového a hovädzieho mäsa patria spoločnosti MECOM TRADE, spol. s r. o., Humenné [30-40] %, Púchovský mäsový priemysel, a. s., Púchov [10‑20] % a skupina TAURIS [5-10] %. 

76.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti 136 podnikateľov, ktorí sa zaoberajú spracovaním mäsových výrobkov z bravčového a hovädzieho mäsa na území Slovenskej republiky. Z vyššie uvedeného teda vyplýva, že trh predaja mäsových výrobkov z bravčového a hovädzieho mäsa sa vyznačuje malým počtom väčších podnikateľov a veľkým počtom menších podnikateľov. 

77.	Z vyššie uvedených skutočností vyplýva, že podnikateľ AGROFERT HOLDING dosiahol v roku 2010 v oblasti predaja mäsových výrobkov z bravčového a hovädzieho mäsa v Slovenskej republike trhový podiel [0-5] %. Vzhľadom na to, že trhový podiel nadobúdanej spoločnosti bol v roku 2010 v tejto oblasti vo výške [0-5] %, podnikateľ AGROFERT HOLDING dosiahne po uskutočnení posudzovanej koncentrácie v oblasti predaja mäsových výrobkov z bravčového a hovädzieho mäsa v Slovenskej republike trhový podiel [5-10] %. 

78.	Na základe postavenia účastníkov koncentrácie a ich konkurentov v oblasti predaja mäsových výrobkov z bravčového a hovädzieho mäsa na území Slovenskej republiky v súčasnosti úrad zistil, že posudzovaná koncentrácia významne nezasiahne do existujúcej trhovej štruktúry v oblasti predaja mäsových výrobkov z bravčového a hovädzieho mäsa, a že postavenie účastníkov koncentrácie na tomto trhu na území Slovenskej republiky sa po uskutočnení posudzovanej koncentrácie zmení minimálne. 

79.	Na základe predložených podkladov a informácií úrad zároveň skúmal dôsledky predmetnej koncentrácie v prípade posudzovania jej dopadov zvlášť pre predaj mäsových výrobkov z bravčového mäsa a zvlášť pre predaj mäsových výrobkov z hovädzieho mäsa. Úrad zistil, že podnikateľ AGROFERT HOLDING dosiahne v Slovenskej republike po uskutočnení posudzovanej koncentrácie trhový podiel v oblasti predaja mäsových výrobkov z bravčového mäsa [5-10] % a hovädzieho mäsa [0-5] %.

80.	Vychádzajúc z údajov o objeme predaja účastníkov koncentrácie, výške trhového podielu účastníkov koncentrácie a o postavení ostatných subjektov na daných trhoch úrad zistil, že uskutočnením posudzovanej koncentrácie by ani na užšie vymedzených trhoch nedošlo k podstatným zmenám v existujúcej trhovej štruktúre a účastníci koncentrácie by nedosiahli také trhové postavenie, ktorého dôsledkom by boli významné prekážky efektívnej hospodárskej súťaže na takto vymedzených trhoch na území Slovenskej republiky. 

81.	Vzhľadom na to, že tak ako už bolo uvedené vyššie, predmetnou koncentráciou sa štruktúra konkurenčného prostredia a postavenie účastníkov koncentrácie v oblasti predaja mäsových výrobkov z bravčového a hovädzieho mäsa na území Slovenskej republiky významne nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovaných trhoch.

Trh predaja mäsových výrobkov z hydinového mäsa

82.	Celkovú veľkosť trhu predaja mäsových výrobkov z hydinového mäsa vyčíslil účastník konania v Oznámení koncentrácie kvalifikovaným odhadom na základe vlastných informácií z danej oblasti. Konkrétne údaje o celkovom predaji mäsových výrobkov z hydinového mäsa na území Slovenskej republiky v rokoch 2008, 2009 a 2010 sa nachádzajú v nasledujúcej tabuľke.

Rok	Predaj mäsových výrobkov z hydinového mäsa v SR (tony)	
2008	16 585	
2009	14 673	
2010	13 600	
Zdroj: odhady účastníka konania

83.	Z Oznámenia koncentrácie vyplýva, že z celkového objemu mäsových výrobkov z hydinového mäsa predaných na Slovensku v roku 2008 pochádzala cca 13 % zo zahraničia. Tento podiel sa v roku 2009 zvýšil približne na 16 % z celkového objemu mäsových výrobkov z hydinového mäsa predaných v Slovenskej republike. Z údajov za rok 2010 vyplýva, že dovoz mäsových výrobkov z hydinového mäsa  má stúpajúcu tendenciu, nakoľko dovoz týchto výrobkov v tomto roku predstavoval 22 % z celkového objemu predaja.

84.	Na základe aktivít účastníkov koncentrácie na území Slovenskej republiky účastníci koncentrácie vyčíslili trhové podiely, ktoré dosiahli podnikatelia AGROFERT HOLDING a ZEDNÍČEK v rokoch 2008, 2009 a 2010 v oblasti predaja mäsových výrobkov z hydinového mäsa na území Slovenskej republiky. Údaje o výške trhových podielov sú uvedené v nasledujúcej tabuľke.

Účastníci koncentrácie	Trhové podiely v SR – mäsové výrobky z hydinového mäsa 	
	2008	2009	2010	
AGROFERT HOLDING	[30-40]	[40-50]	[40-50]	
ZEDNÍČEK	[0-5]	[0-5]	[0-5]	
Zdroj: Výpočty účastníkov koncentrácie na základe údajov – veľkosť trhu, vlastný predaj 

85.	Z Oznámenia koncentrácie vyplýva, že účastník koncentrácie AGROFERT HOLDING pôsobí na Slovensku v oblasti spracovania a predaja mäsových výrobkov z hydinového mäsa jednak prostredníctvom dcérskej spoločnosti HYZA, ktorá hydinové mäsové výrobky vyrába na Slovensku, ale aj prostredníctvom dcérskych spoločností Kostelecké úzeniny a.s., KMOTR - Masna Kroměžíř  a.s., Procházka spol. s r.o. a Animalco a.s., ktoré hydinové mäsové výrobky dovážajú na Slovensko z Českej republiky. Z nadobúdaných spoločností pôsobí v tejto oblasti iba spoločnosť ZEDNÍČEK, ktorá mäsové výrobky z hydinového mäsa dováža na územie Slovenskej republiky. 

86.	Odberateľmi účastníkov koncentrácie sú predovšetkým medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalšími odberateľmi sú rôzne maloobchodné jednotky, ktorým sú mäsové výrobky z hydinového mäsa dovážané priamo a podnikateľ AGROFERT HOLDING distribuuje na Slovensku svoje produkty aj prostredníctvom spoločnosti HYZA. Predaj mäsových výrobkov z hydinového mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka. 

87.	Ďalšími subjektmi, ktoré podľa Oznámenia koncentrácie pôsobia v oblasti spracovania a predaja mäsových výrobkov z hydinového mäsa sú napríklad spoločnosti MECOM TRADE, spol. s r. o., Humenné     [20-30] %, Púchovský mäsový priemysel, a.s., Púchov [10-20] %  a skupina TAURIS [5-10] %, ako aj subjekty dovážajúce mäsové výrobky z hydinového mäsa na Slovensko zo zahraničia. 

88.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti 83 podnikateľov, ktorí sa zaoberajú spracovaním mäsových výrobkov z hydinového mäsa na území Slovenskej republiky. Z vyššie uvedeného teda vyplýva, že trh predaja mäsových výrobkov z hydinového mäsa sa vyznačuje malým počtom väčších podnikateľov a pomerne veľkým počtom menších podnikateľov. 

89.	Z vyššie uvedených skutočností vyplýva, že podnikateľ AGROFERT HOLDING dosiahol v roku 2010 na trhu predaja mäsových výrobkov z hydinového mäsa podiel vo výške [40-50] %. Vzhľadom na skutočnosť, že trhový podiel nadobúdanej spoločnosti ZEDNÍČEK bol v roku 2010 na trhu predaja mäsových výrobkov z hydinového mäsa  [0-5] %, podnikateľ AGROFERT HOLDING nadobudne po uskutočnení predmetnej koncentrácie na trhu predaja mäsových výrobkov z hydinového mäsa trhový podiel [40-50] %. 

90.	Postavenie podnikateľa AGROFERT HOLDING sa po uskutočnení predmetnej koncentrácie zmení len minimálne, nakoľko podnikateľ ZEDNÍČEK dosiahol na trhu predaja mäsových výrobkov z hydinového  mäsa v roku 2009 podiel [0-5] % a v roku 2010 [0-5] %.

91.	Ako to vyplýva z vyššie uvedených skutočností, spoločnosť ZEDNÍČEK nemá v súčasnosti v oblasti predaja mäsových výrobkov z hydinového mäsa na Slovensku významné postavenie a vzhľadom na postavenie ostatných podnikateľov na posudzovanom trhu, uskutočnením posudzovanej koncentrácie sa postavenie AGROFERT HOLDING v oblasti veľkoobchodného predaja mäsových výrobkov z hydinového mäsa na území Slovenskej republiky významne nezmení a nedôjde teda k významnej zmene existujúcej trhovej štruktúry.

92.	Vzhľadom na skutočnosť, že podiel nadobúdanej spoločnosti ZEDNÍČEK je na trhu predaja mäsových výrobkov z hydinového mäsa minimálny a taktiež vzhľadom na postavenie konkurentov na predmetnom trhu, ako aj na charakter bariér vstupu na predmetný trh, úrad dospel k záveru, že posudzovaná  koncentrácia významne nezasiahne do existujúcej štruktúry na predmetnom trhu. Postavenie podnikateľa AGROFERT HOLDING sa na trhu predaja mäsových výrobkov z hydinového mäsa po uskutočnení predmetnej koncentrácie zmení minimálne, teda predmetnou koncentráciou nedôjde k vytvoreniu alebo posilneniu dominantného postavenia podnikateľa AGROFERT HOLDING, ktorého dôsledkom sú významné prekážky efektívnej hospodárskej súťaže na posudzovanom trhu.

Trh veľkoobchodného predaja syrov

93.	Pri vyhodnocovaní dopadov predmetnej koncentrácie na trh veľkoobchodného predaja syrov úrad vychádzal z podkladov a informácií predložených účastníkom konania.

94.	Celkovú veľkosť trhu predaja syrov vyčíslili účastníci koncentrácie v Oznámení koncentrácie na základe publikácie Výskumného ústavu ekonomiky poľnohospodárstva a potravinárstva (ďalej len „VÚEPP“), z údajov zverejnených v komoditnej správe Mlieko, situačná a výhľadová správa k 31.12.2010 a na základe údajov zverejňovaných vo výkazoch, ktoré spracováva spoločnosť Radela. Konkrétne údaje o celkovom predaji syrov na území Slovenskej republiky v rokoch 2008, 2009 a 2010 sa nachádzajú v nasledujúcej tabuľke.

Rok	Predaj syrov v SR (tony)	
2008	40 919	
2009	42 255	
2010	46 681	
Zdroj: VÚEPP, Výkazy ML (MP SR) 6-12 spoločnosti Radela 

95.	Na základe aktivít účastníkov koncentrácie na území Slovenskej republiky účastníci koncentrácie vyčíslili trhové podiely, ktoré dosiahli podnikatelia AGROFERT HOLDING a ZEDNÍČEK v rokoch 2008, 2009 a 2010 v oblasti veľkoobchodného predaja syrov na území Slovenskej republiky. Údaje o výške trhových podielov sú uvedené v nasledujúcej tabuľke.

Účastníci koncentrácie	Trhové podiely v SR – syry	
	2008	2009	2010	
AGROFERT HOLDING	[0-5]	[0-5]	[0-5]	
ZEDNÍČEK	[0-5]	[0-5]	[0-5]	
Zdroj: Výpočty účastníkov koncentrácie na základe údajov – veľkosť trhu, vlastný predaj 

96.	Ďalšími subjektmi, ktoré podľa Oznámenia koncentrácie pôsobia v oblasti predaja syrov sú napríklad skupina BONGRAIN [30-40] %, Syráreň Bel Slovensko, a.s., Michalovce [20-30] % a LEVICKÉ MLIEKÁRNE, a.s. [10‑20] %.

97.	Z vyššie uvedených skutočností vyplýva, že podnikateľ AGROFERT HOLDING dosiahol v roku 2010 v oblasti veľkoobchodného predaja syrov v Slovenskej republike trhový podiel [0-5] %. Vzhľadom na to, že trhový podiel nadobúdanej spoločnosti bol v roku 2010 v tejto oblasti vo výške [0-5] %, podnikateľ AGROFERT HOLDING dosiahne po uskutočnení posudzovanej koncentrácie v oblasti predaja syrov v Slovenskej republike trhový podiel [0‑5] %. 

98.	Na základe postavenia účastníkov koncentrácie a ich konkurentov v oblasti predaja syrov na území Slovenskej republiky úrad zistil, že posudzovaná koncentrácia nezasiahne do existujúcej trhovej štruktúry v oblasti predaja syrov, a že postavenie účastníkov koncentrácie na tomto trhu na území Slovenskej republiky sa po uskutočnení posudzovanej koncentrácie nezmení. 

99.	Na základe predložených podkladov a informácií úrad zároveň skúmal dôsledky predmetnej koncentrácie v prípade posudzovania jej dopadov zvlášť pre predaj prírodných syrov a zvlášť pre predaj tavených syrov. Vychádzajúc z údajov o objeme predaja účastníkov koncentrácie, výške trhového podielu účastníkov koncentrácie a o postavení ostatných subjektov na daných trhoch úrad zistil, že uskutočnením posudzovanej koncentrácie by ani na užšie vymedzených trhoch nedošlo k podstatným zmenám v existujúcej trhovej štruktúre a účastníci koncentrácie by nedosiahli také trhové postavenie, ktorého dôsledkom by boli významné prekážky efektívnej hospodárskej súťaže na takto vymedzených trhoch na území Slovenskej republiky. 

100.	Vzhľadom na to, že tak ako už bolo uvedené vyššie, predmetnou koncentráciou sa štruktúra konkurenčného prostredia a postavenie účastníkov koncentrácie v oblasti veľkoobchodného predaja syrov na území Slovenskej republiky nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovaných trhoch.

101.	Vzhľadom na vyššie uvedené úrad dospel k záveru, že podnikateľ AGROFERT HOLDING bude aj po uskutočnení posudzovanej koncentrácie vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na predmetných trhoch.

VII. Záver

102.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na vymedzených trhoch.

103.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

104.	Podľa § 33 zákona úrad listom č. 3745/2011 zo dňa 29.09.2011 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

105.	Podnikateľ AGROFERT HOLDING sa prostredníctvom právneho zástupcu vyjadril listom zaevidovaným pod č. 3818/2011 dňa 05.10.2011, že súhlasí so zisteniami úradu.

106.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

						Mgr. Daniela Lukáčová			riaditeľka odboru koncentrácií
Rozhodnutie sa doručuje:

Mgr. Robert Ondrášik
advokát a konateľ
agner & partners, s.r.o.
Špitálska 10
811 09 Bratislava